答王晦之見寄
作者：黄庭堅
朝代：宋

paragraphs: 臨西風，動商歌。
故人別來少書信，爲問故人今若何。
白雲濛濛迷少室，明月耿耿照秋河。
可憐此月幾回缺，空城每見傷離別。
郵筒朝解得君詩，讀罷凉飈奪炎熱。
嗟乎晦之遣詞，長於猛健，故意淡而孤絕。
有如怒流雲山三峽泉，亂下龍山千里雪。
大宛天馬嘶青芻，神俊照人絕世無。
自言欲解羈銜去，不能帖耳駕鹽車。
朝登商山采三秀，暮上緱嶺追雙鳬。
紛紛黄口爭粟粒，君用此策固未疏。
但恐高才必爲一世用，雖有潺湲不得釣，空曠不得鋤。
西風酌酒遙勸君，好去齊飛鸞鳳羣。
窮山遠水迺是我輩事，荷鋤把釣聽子入青雲。